দ্য জিটি রুট
চলে যান দ্য জিটি রুট’এ। সেখানকার দ্য গ্রেট হারভেস্ট ফেস্টিভ্যাল’এ পেয়ে যাবেন এই সব ‘রাইস ডিশ’।
আর হ্যাঁ, ভাতের পদ বলতেই যাঁরা বিরিয়ানি-পোলাও-ফ্রায়েড রাইস বোঝেন, মেনুকার্ডের শুরুতেই তাঁদের জন্য রয়েছে চমক। তেঁতুলের চাটনি সহযোগে পরিবেশন করা হবে করারা চাওল কাবাব। তা ছাড়াও রয়েছে ওয়াইল্ড রাইস আর চিংড়ি দিয়ে বানানো কঞ্জি, অর্থাৎ স্যুপ। চেখে নিয়ে মন দিন পোলাও-বিরিয়ানি’তে। রয়েছে মসালেদার কঠল (কাঁঠাল) পোলাও। অওয়ধি হার্বস আর রকমারি মশলা দিয়ে রাঁধা এই পোলাওয়ে বেশ একটু ভুরভুরে সুগন্ধ এনেছে ধনেপাতা। পরিবেশন করা হবে শুকনো লঙ্কার কড়হি সমেত। নিরামিষে রয়েছে শাহি সয়া বিরিয়ানি এবং বাগ-এ-বাহার খিচড়িও। আমিষে পাবেন মশলা-জারানো গোশ্‌ত কি তেহরি, ডিমে মোড়া কিমা দিয়ে নার্গিসি কোফ্‌তা বিরিয়ানি এবং লালবাগ মুর্গ বিরিয়ানি। মৎস্যবিলাসীদের জন্য রয়েছে মুড়িঘণ্ট এবং মাছের ভাপা পোলা। ভোজ শেষ করুন জরদা পোলাও দিয়ে। ভাত আর মেওয়া দিয়ে বানানো এই পোলাও মুখে ফেলে দেখুন, আহ্লাদে ভরে যাবেই মন!

কোথায়  দ্য জিটি রুট, ৫৬ পার্ক স্ট্রিট, কলকাতা: ৭০০০১৭
কবে  ২০ মার্চ পর্যন্ত
কখন  দুপুর ১২টা থেকে বিকেল ৪টে এবং সন্ধে ৭টা থেকে রাত সাড়ে ১১টা
কত  দু’জনের জন্য মোটামুটি ৬৫০ টাকা (কর অতিরিক্ত)

ক্যাফে অর্গানিকা
নলেন গুড় দিয়ে খালি মিষ্টিই তৈরি হয়, এমনটাই ভেবে এসেছেন তো এতদিন? এবার একবার ক্যাফে অর্গানিকা’র নলেন গুড় ফেস্টিভ্যালে চলে যান। দেখবেন, মিষ্টির পাশাপাশি রয়েছে একাধিক নোনতা পদও!
এমন সব রেসিপিতে নলেন গুড় ব্যবহার করা হয়েছে, যা জানলে চমক লাগতে পারে। কোথাও ম্যারিনেশন, কোথাও গ্লেজ হিসেবে। আবার কোনও পদের স্বাদ বাড়াতে নলেন গুড় দেওয়া হয়েছে সঙ্গে। সব রান্নাতেই আলাদা মাত্রা জুড়েছে নলেন গুড়ের নিজস্ব স্বাদ। রয়েছে চারগ্রিল্‌ড পেপার পানিনি উইথ নলেন গুড় অ্যান্ড জ্যালাপিনো জেলি, নলেন গুড় গ্লেজ্‌ড পনির স্কিউয়ার্স, নলেন গুড় ম্যারিনেটেড এগপ্লান্ট অ্যান্ড জুকিনি টার্ট। ডাল বা তরকারি দিয়ে কচুরি তো অনেক খেয়েছেন। এবার একবার স্টাফ্‌ড মিনি কচোরিজ উইথ নলেন গুড় খেয়ে দেখুন।
ডেজার্টে তো নলেন গুড় ব্যবহার হয়েছে বটেই। তবে তা প্রথাগত গুড়-মিঠাইয়ের চেয়ে একটু আলাদা। মাফিন এবং শর্টব্রেড’এর মতো পাশ্চাত্য ডেজার্টে নলেন গুড়ের ব্যবহার এনেছে ফিউশনের ছোঁয়া। রয়েছে গুড় দিয়ে পায়েসও।
কোথায়  ক্যাফে অর্গানিকা, ৪, সানি পার্ক, কলকাতা: ৭০০০১৯